Det uavhengige Slovenia

Slovenia ble anerkjent som suveren stat 15. januar 1992. I tiden etter ble det politiske liv preget av partipolitiske motsetninger. Alliansen DEMOS gikk i oppløsning i april 1992. Ved nye valg senere på året ble det liberal-demokratiske parti (LDS), ledet av Janez Drnovšek, størst med 30 av 90 representanter i parlamentet. Dette var et sentrumsparti med en viss tilknytning til Kommunistpartiets gamle ungdomsorganisasjon. Nest størst ble et konservativt parti ledet av statsminister Lojze Peterle, som ble utenriksminister i regjeringen Drnovšek. Det tredje store partiet ble det gamle kommunistpartiet, Partiet for demokratisk fornyelse, ledet av Janez Kocijančič.

Det politiske landskapet ble dominert av de tre største partiene, som også regjerte sammen. Koalisjonen var preget av indre uro og personmotsetninger, og i 1994 gikk Peterle av som utenriksminister. Drnovšek fortsatte som statsminister nesten sammenhengende i skiftende koalisjonsregjeringer helt til 2002, da han ble valgt til president etter Milan Kučan.

Drnovšek blir ofte gitt æren for å ha ledet Slovenias vellykkede overgang fra kommunisme til markedsøkonomi. Etter en nedgangsperiode like etter uavhengigheten, som en følge av at det jugoslaviske markedet ble borte, opplevde Slovenia en gunstig økonomisk utvikling. Sammen med de historiske bånd til vesten og et stabilt demokrati førte dette til at Slovenia var en av de nye statene i Øst-Europa som klarte seg best.

Finansminister Anton Rop overtok som ny statsminister da Drnovšek ble president 2002. Ved valget i 2004 ble LDS' lange regjeringsperiode brutt, da det konservative partiet Slovenske demokratiske parti (SDS) ble største parti med 29,1 % av stemmene; LDS fikk 22,8 %. Et lite nasjonalistisk parti – Slovensk nasjonalparti (SNS) – fordoblet oppslutningen sin til 6,3 %. Janez Janša som ledet territorialforsvaret i den korte krigen mot Jugoslavia sommeren 1990, ble ny statsminister. Janšas regjering består av SDS og to mindre partier, Nye Slovenia og Slovensk folkeparti. Koalisjonsregjeringen har et knapt flertall i nasjonalforsamlingen, og det nasjonalistiske SNS kan dermed komme til å spille en rolle i slovensk politikk.

Slovenias historie